Broj: 711-I-1112-P-213-17/18-15-8

Zagreb, 13. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Maria Antonića, državnog tajnika u Ministarstvu gospodarstva, poduzetništva i obrta,** pokrenutom Odlukom Povjerenstva broj: 711-I-407-P-213-17/18-11-8 od 21. ožujka 2018.g., na 18. sjednici, održanoj 13. srpnja 2018.g., donosi sljedeću:

**ODLUKU**

1. **Istovremenim obnašanjem dužnosti pomoćnika ministra poduzetništva i obrta te dužnosti državnog tajnika u Ministarstvu gospodarstva, poduzetništva i obrta i obavljanjem funkcije direktora trgovačkog društva MERUS-HR d.o.o. u razdoblju od 17. veljače 2016.g. do 10. listopada 2016.g. te direktora trgovačkog društva SAUKLA d.o.o. u razdoblju od 17. veljače 2016.g. do 6. travnja 2018.g., dužnosnik Mario Antonić, počinio je povredu članka 14. stavka 1. ZSSI-a.**
2. **Propustom prijenosa upravljačkih prava na temelju udjela u vlasništvu (kapitalu) trgovačkog društva MERUS-HR d.o.o. u razdoblju od 17. veljače 2016.g. do 10. listopada 2016.g. i SAUKLA d.o.o.** **u razdoblju od 17. veljače 2016.g. do 6. travnja 2018.g., na povjerenika, dužnosnik Mario Antonić počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. izreke ove odluke, dužnosniku Mario Antoniću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 2. sjednici održanoj 21. ožujka 2018.g. pokrenulo postupak za odlučivanje o sukobu interesa protiv dužnosnika Maria Antonića, pomoćnika ministra poduzetništva i obrta od 17. veljače do 17. studenoga 2016.g. i državnog tajnika u Ministarstvu gospodarstva, poduzetništva i obrta, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedenih dužnosti i obavljanja funkcije direktora u trgovačkim društvima MERUS-HR d.o.o. i SAUKLA d.o.o., kao i zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu navedenih trgovačkog društava.

Dužnosnik je u zakonom propisanom roku dostavio pisano očitovanje na Odluku o pokretanju postupka u kojem se u bitnom navodi da je dužnosnik od 1. travnja 2004. do 10. listopada 2016.g. bio član Uprave – direktor trgovačkog društva MERUS-HR d.o.o. Navedeno trgovačko društvo osnovano je 1992.g., a 10. listopada 2016.g. istodobno je otvoren i zaključen stečajni postupak te je Trgovački sud u Zagrebu 30. siječnja 2017.g. proveo brisanje navedenog subjekta. Dužnosnik ističe da se od stupanja na dužnost pomoćnika ministra poduzetništva i obrta u veljači 2016.g. izuzeo od poslovnog angažmana u navedenom trgovačkom društvu te su sve poslovne aktivnosti bile usmjerene isključivo na pokretanje stečajnog postupka.

U odnosu na trgovačko društvo SAUKLA d.o.o. dužnosnik naglašava da isto nikada nije aktivno poslovalo na tržištu niti je ostvarivalo dobit te je iskazani promet vezan isključivo za obvezu tehničkog održavanja subjekta. Dužnosnik također pojašnjava da nije izvršavao funkciju direktora ni sklapao poslove za predmetno trgovačko društvo niti je nastupao prema trećim osobama u ime društva. Dužnosnik zaključno ističe kako njegova funkcija direktora u navedenim trgovačkim društvima nije ni na koji način utjecala na odluke koje je donosio u svojstvu pomoćnika ministra poduzetništva i obrta, odnosno kasnije kao državni tajnik te da se zbog navedenih funkcija nije našao u situaciji sukoba interesa.

 U privitku očitovanja dužnosnik je dostavio Odluku o opozivu direktora trgovačkog društva SAUKLA d.o.o. od 6. travnja 2018.g., Ugovor o prijenosu poslovnog udjela u trgovačkom društvu SAUKLA d.o.o. od 6. travnja 2018.g., Godišnji financijski izvještaj za trgovačko društvo SAUKLA d.o.o. za 2017.g. te Račune dobiti i gubitka za trgovačko društvo SAUKLA d.o.o. za razdoblje od 2014.g. do 2017.g.

Člankom 3. stavkom 1. podstavkom 6. ZSSI-a propisano je da su zamjenici ministara dužnosnici u smislu odredbi ZSSI-a, a podstavkom 26. istog članka propisano je da da su pomoćnici ministara dužnosnici u smislu odredbi istog Zakona. Povjerenstvo ukazuje da je odredbama Zakona o izmjenama i dopunama Zakona o sustavu državne uprave („Narodne novine“ broj 93/16.) u navedenom Zakonu izvršena izmjena riječi „zamjenik ministra“ u „državni tajnik“. Povjerenstvo je stoga Zaključkom broj 711-I-1781-IK-1533/16-01-1, donesenim na 157. sjednici Povjerenstva, održanoj 17. studenoga 2016.g., utvrdilo da su državni tajnici dužnosnici u smislu članka 3. stavka 1. podstavka 6. ZSSI-a te se na iste primjenjuju odredbe ZSSI-a.

Uvidom u rješenja Vlade Republike Hrvatske o imenovanju i razrješenju pomoćnika ministra poduzetništva i obrta utvrđeno je da je Mario Antonić 17. veljače 2016.g. imenovan, a 17. studenoga 2016.g. razriješen dužnosti pomoćnika ministra poduzetništva i obrta. Uvidom u rješenje Vlade Republike Hrvatske o imenovanju državnog tajnika u Ministarstvu gospodarstva, poduzetništva i obrta od 17. studenoga 2016.g. utvrđeno je da je Mario Antonić 17. studenoga 2016.g. imenovan državnim tajnikom u navedenom Ministarstvu. Mario Antonić je stoga, povodom obnašanja dužnosti pomoćnika ministra poduzetništva i obrta i dužnosti državnog tajnika u Ministarstvu gospodarstva, poduzetništva i obrta, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080684795, OIB: 64781353472 upisano trgovačko društvo SAUKLA d.o.o. Dužnosnik Mario Antonić bio je upisan kao osnivač/član i direktor navedenog trgovačkog društva. Identifikacija dužnosnika izvršena je usporedbom OIB-a Maria Antonića upisanog u Sudski registar Trgovačkog suda u Zagrebu i OIB-a dužnosnika Maria Antonića navedenog u podnesenom izvješću o imovinskom stanju dužnosnika.

Uvidom u Društveni ugovor o osnivanju Trgovačkog društva SAUKLA d.o.o. sastavljen **22. siječnja 2009.g.** po Irmi Pavelić, javnoj bilježnici u Pregradi, utvrđeno je da su osnivači navedenog trgovačkog društva Mario Antonić i Oliver Antonić te da sukladno sporazumu o raspodjeli poslovnih udjela u društvu, svakom od navedenih osnivača pripada 50% udjela u vlasništvu tog trgovačkog društva. Mario Antonić i Oliver Antonić su kao osnivački trgovačkog društva SAUKLA d.o.o. istoga dana donijeli Odluku o imenovanju članova Uprave tog trgovačkog društva kojom su ujedno imenovani i članovima uprave – direktorima trgovačkog društva SAUKLA d.o.o.

Uvidom u odluku o opozivu direktora navedenog trgovačkog društva koju su članovi društva donijeli **6. travnja 2018.g.** utvrđeno je da je dužnosnik Mario Antonić opozvan s funkcije direktora tog trgovačkog društva s danom donošenja predmetne odluke.

Uvidom u evidenciju ulazne pošte Povjerenstva utvrđeno je da dužnosnik Mario Antonić nije Povjerenstvu dostavio ugovor o prijenosu upravljačkih prava na temelju udjela u vlasništvu trgovačkog društva SAUKLA d.o.o.

Uvidom u Ugovor o prijenosu poslovnog udjela sklopljen **6. travnja 2018.g.** između Maria Antonića kao prenositelja i Olivera Antonića kao stjecatelja, solemniziran od strane Gordane Večerić, javne bilježnice u Pregradi, utvrđeno je da je dužnosnik kao prenositelj svoj poslovni udio u trgovačkom društvu SAUKLA d.o.o. prenio na stjecatelja te je utvrđeno da će nakon izvršenog prijenosa poslovnog udjela stjecatelj biti jedini član tog trgovačkog društva.

Slijedom svega navedenoga, Povjerenstvo je nedvojbeno utvrdilo da je dužnosnik Mario Antonić istovremeno uz obnašanje dužnosti pomoćnika ministra poduzetništva i obrta te potom dužnosti državnog tajnika u Ministarstvu gospodarstva, poduzetništva i obrta obavljao funkciju člana uprave – direktora trgovačkog društva SAUKLA d.o.o., i to u razdoblju od 17. veljače 2016.g. kada je imenovan pomoćnikom ministra poduzetništva i obrta do 6. travnja 2018.g. kada je opozvan s funkcije direktora tog trgovačkog društva, čime je počinio povredu članka 14. stavka 1. ZSSI-a. Povjerenstvo je također utvrdilo da dužnosnik Mario Antonić u istom razdoblju nije prenio upravljačka prava na temelju udjela u vlasništvu (temeljnom kapitalu) trgovačkog društva SAUKLA d.o.o. na povjerenika, čime je počinio povredu članka 16. stavka 1. ZSSI-a.

U odnosu na trgovačko društvo MERUS-HR d.o.o., izvršen je uvid u podatke sudskog registra Trgovačkog suda u Zagrebu te je utvrđeno je da je pod matičnim brojem subjekta: 80376411, OIB: 89728562019 bilo upisano trgovačko društvo MERUS-HR d.o.o. Iz povijesnog izvatka iz sudskog registra utvrđeno je da je navedeno trgovačko društvo od 1992.g. bilo upisano pod tvrtkom Strojarstvo Antonić d.o.o., potom je Odlukom osnivača od 3. lipnja 2002.g. tvrtka društva promijenjena u Comutel d.o.o., a Odlukom osnivača od 17. listopada 2007.g. tvrtka društva izmijenjena je u MERUS-HR d.o.o.

Uvidom u Odluku o imenovanju člana Uprave – direktora navedenog trgovačkog društva od 5. lipnja 2002.g., koja je donesena na Zapisnik sastavljen od strane Irme Pavelić, javne bilježnice u Pregradi, utvrđeno je da je istom Mario Antonić imenovan članom Uprave – direktorom tog trgovačkog društva, ovlaštenim za zastupanje društva pojedinačno i samostalno. Dužnosnik Mario Antonić prestao je biti član uprave-direktor navedenog trgovačkog društva 10. listopada 2016.g. kada je istovremeno otvoren i zaključen stečajni postupak nad navedenim trgovačkim društvom.

Uvidom u Ugovor o prijenosu poslovnih udjela od 31. ožujka 2004.g. utvrđeno je da su Vjekoslav Antonić i trgovačko društvo Comutel družba za telekomunikacije d.o.o. kao suvlasnici trgovačkog društva Comutel d.o.o. u cijelosti prenijeli svoje poslovne udjele u tom trgovačkom društvu na Maria Antonića kao stjecatelja te je dužnosnik Mario Antonić od 31. ožujka 2004.g. do 10. listopada 2016.g. kada je istodobno otvoren i zaključen stečajni postupak bio jedini član tog trgovačkog društva.

Povjerenstvo je izvršilo uvid i u rješenje Trgovačkog suda u Zagrebu od 12. siječnja 2017.g. kojim se u sudskom registru istog trgovačkog suda upisuje brisanje subjekta upisa MERUS-HR d.o.o. u stečaju, MBS: 080376411, OIB: 89728562019 na temelju pravomoćnog rješenje broj St-9059 od 10. listopada 2016.g. o otvaranju i zaključenju stečajnog postupka nad navedenim subjektom.

Povjerenstvo je također uvidom u evidenciju ulazne pošte utvrdilo da dužnosnik Mario Antonić nije Povjerenstvu dostavio ugovor o prijenosu upravljačkih prava na temelju udjela u vlasništvu trgovačkog društava MERUS-HR d.o.o.

Povjerenstvo je stoga iz prikupljenih podataka i dokumentacije nedvojbeno utvrdilo da je dužnosnik istovremeno uz obnašanje dužnosti pomoćnika ministra poduzetništva i obrta obavljao funkciju direktora trgovačkog društva MERUS-HR d.o.o., i to u razdoblju od 17. veljače 2016.g. kada je imenovan na dužnost pomoćnika ministra do 10. listopada 2016.g. kada je otvoren i zaključen stečajni postupak nad navedenim trgovačkim društvom, čime je počinio povredu članka 14. stavka 1. ZSSI-a. Povjerenstvo je također utvrdilo da dužnosnik Mario Antonić u istom razdoblju nije prenio upravljačka prava na temelju udjela u vlasništvu (temeljnom kapitalu) trgovačkog društva MERUS-HR d.o.o. na povjerenika, čime je počinio povredu članka 16. stavka 1. ZSSI-a.

Povjerenstvo pritom pojašnjava da je zabrana članstva u upravnim tijelima i nadzornim odborima trgovačkih društava iz članka 14. stavka 1. beziznimna i objektivne naravi te stoga navodi dužnosnika da trgovačko društvo SAUKLA d.o.o. nikad nije bilo poslovno aktivno te da dužnosnik de facto nije izvršavao ovlasti direktora tog trgovačkog društva, kao i da se nakon stupanja na dužnost pomoćnika ministra poduzetništva i obrta izuzeo od poslovnog angažmana u trgovačkom društvu MERUS-HR d.o.o., ne utječu na počinjenje povrede navedene odredbe Zakona.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik u obnašanju dužnosti počinio više različitih povreda ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije od zakonom propisanog minimuma, Povjerenstvo uzelo u obzir duljinu trajanja povrede, odnosno okolnost da je dužnosnik postupao protivno odredbama ZSSI-a u razdoblju duljem od dvije godine. Kao okolnost koja je utjecala na izricanje niže sankcije unutar zakonom propisanog raspona, Povjerenstvo je cijenilo okolnost da je dužnosnik do dana donošenja ove odluke uskladio svoje postupanje s odredbama ZSSI-a.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog, Povjerenstvo je donijelo odluku kako je navedeno u izreci ovog akta.

**PREDSJEDNICA POVJERENSTVA**

 **Nataša Novaković, dipl. iur.**

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mario Antonić, elektronička dostava

2. Objava na internetskoj stranici Povjerenstva

3. Pismohrana